Beurtkrag Donderdag (tydelik) opgeskort(Argieffoto: Unsplash) Nadat Eskom Woensdag aangekondig het hy skakel weer terug na fase 2-beurtkrag, is daar Donderdag deur die loop van die dag ŉ paar uur verligting. Die kragvoorsiener sê hy gaan beurtkrag tussen 10:00 en 14:00 opskort om mense toe te laat om te rou oor koning Goodwill Zwelithini. Die Zoeloekoning is Vrydag in die vroeë oggendure na ŉ lang siekbed oorlede. “Om die land toe te laat om deel te neem aan die gedenkdiens van koning Goodwill Zwelithini kaBhekuzulu, het Eskom besluit om die inwerkingstelling van beurtkrag tussen 10:00 en 14:00 op te skort. “Die buitengewone stap word gedoen om die land toe te laat om getuies te wees van ŉ belangrike en beduidende geskiedkundige geleentheid in hierdie moeilike tyd vir die Zoeloenasie.” Fase 2-beurtkrag word daarna hervat. Eskom sê die kragnetwerk is steeds kwesbaar en onder druk en het weereens ŉ beroep op verbruikers gedoen om elektrisiteit spaarsaam te gebruik.